গোড়ালির হাল্কা চোটের জন্য অনূর্ধ্ব ১৯ জাতীয় ফুটবল দল থেকে বাদ পড়েছে বাংলার অনূর্ধ্ব ১৭ বিশ্বকাপার স্ট্রাইকার অভিজিৎ সরকার। বাংলা থেকে বিশ্বকাপ খেলা তার দুই সঙ্গী রহিম আলি এবং জিতেন্দ্র সিংহ অবশ্য এখন অনূর্ধ্ব ১৯ জাতীয় দলের হয়ে প্রস্তুতি সফরে সৌদি আরবে।
বাদ পড়ার কথা মাথাতেই নেই অভিজিতের। সে এখনও ঘোরের মধ্যে রয়েছে! শনিবারের যুবভারতীতে বিশ্বকাপ ফাইনালের দুই নায়কের খেলা আচ্ছন্ন করে রেখে‌ছে দশ নম্বর জার্সি পরা এই স্ট্রাইকারকে। রিয়ান ব্রিউস্টার আর ফিল ফডেন। ব্রিউস্টার তো  তারই পজিশনের ফুটবলার। রবিবার ফোনে কথা বলার সময় অভিজিৎ বলল, ‘‘এখনও ভুলতে পারছি না ব্রিউস্টারের বিদ্যুৎ গতিতে করা হেডের গোলটা। ওরকম দুর্দান্ত স্পট-জাম্প! এছা়ড়া ফিল ফডেনের প্রান্তিক দৌড়গুলো। ধারাবাহিকভাবে বজায় রাখল অবিশ্বাস্য গতিটা। সঙ্গে নিখুঁত পাস দেওয়ার দক্ষতা।’’
কী বিশেষ ট্রেনিং করলে ওরকম শারীরিক শক্তি আর সচলতা তৈরি হয় সেই নিয়েই এখন অভিজিতের কৌতুহল। সে বলছে, ‘‘এটা আমাকে জানতে হবে। ইন্টারনেটের মাধ্যমে খুঁজে বার করার চেষ্টা করব। না হলে জাতীয় শিবিরে যোগ দেওয়ার পর মাতোস স্যারের কাছে জানতে চাইব।’’ 
নভেম্বরের মাঝামাঝি সময় অনূর্ধ্ব ১৯ জাতীয় দলের আই লিগের প্রস্তুতি শিবির শুরু হওয়ার কথা। সর্বভারতীয় ফুটবল সংস্থার সঙ্গে চুক্তি করা অভিজিতের আশা, তার মধ্যে গোড়ালির চোট সেরে যাবে। তবে এখানেই থামছে না ১৭ বছরের অভিজিৎ। জাতীয় শিবিরে যোগ দেওয়ার আগে পর্যন্ত সে ঠিক করেছে, নিয়মিত গঙ্গায় সাঁতার কাটবে! শারীরিক শক্তি আর এনডিওরেন্স বাড়ানোর জন্য। বলছে, ‘‘ব্যান্ডেলে আমাদের বাড়ি থেকে কাছেই গঙ্গা। সেখানে সাঁতার আমি অনেকদিন ধরেই কাটি। কিন্তু ঘড়ি ধরে নয়, বা শৃঙ্খলিতভাবে নয়। এবার শারীরিক শক্তি আর এনডিওরেন্স বাড়ানোর লক্ষ্য নিয়েই সাঁতারটা কাটব।’’
শনিবারের ফাইনালে কোনও দলকেই আগে থেকে সমর্থন করেনি অভিজিৎ। জানাল, ভাল খেলা দেখতে গিয়েছিল। তৃপ্ত হয়ে মাঠে থেকে বেরিয়েছে। অভিজিতের বিশ্লেষণ, ‘‘ফডেন, ব্রিউস্টার, হাডসন, স্পেনের আবেল রুইজদের দেখে অনেক কিছু শিখেছি। মনে হয়েছে আমাদের সঙ্গে ওদের প্রধান তফাৎ শারীরিক শক্তি আর সক্ষমতার।’’ অভিজেতের সংযোজন, ‘‘ওদের পরিকাঠামো উন্নত। সেটা আমরাও পেয়েছি। কিন্তু প্রাক-বিশ্বকাপে শক্তিশালী দলের বিরুদ্ধে প্রস্তুতি ম্যাচ ওরা আমাদের চেয়ে বেশি খেলেছে।’’ 
অভিজিৎ জানাল, ২০১৩ থেকে জাতীয় শিবিরে থাকার পর থেকে বিশ্বকাপের আগে পর্যন্ত তারাও প্রায় গোটা ২৫ প্রস্তুতি ম্যাচ খেলেছে। কিন্তু অপেক্ষাকৃত শক্তিশালী দলের বিরুদ্ধে খেলার সংখ্যাটা বেশ কম। মাত্র গোটা ছয়েক!